**Maurice Le Noblet Duplessis** [dyplɛsi] (20. huhtikuuta 1890 – 7. syyskuuta 1959) oli kanadalainen poliitikko. Hän toimi Québecin provinssin pääministerinä vuosina 1936–1939 ja 1944–1959. Hän nousi vuonna 1933 Québecin konservatiivipuolueen johtoon, mutta johti myöhemmin siitä irronnutta omaa Union Nationale -puoluetta, jonka arvoja olivat konservatiivisuus ja québeciläinen nationalismi.

Elämäkerta
----------

Duplessis syntyi provinssitason poliitikon ja tuomarin Nérée Le Noblet Duplessis’n perheeseen. Hän opiskeli lakimieheksi Université Lavalissa, missä hänen puhetaitonsa herättivät kanssaopiskelijoissa kunnioitusta. Valmistuttuaan hän alkoi harjoittaa lakia kotikaupungissaan.

Elämänsä aikana Duplessis sekä tupakoi että käytti alkoholia ahkerasti, mikä vaikutti vääjäämättä hänen terveyteensä. Alkoholin käytön hän lopetti 1940-luvulla sairastuttuaan diabetekseen.

### Poliittinen ura

Duplessis pyrki Québecin lakiasäätävään kokoukseen ensimmäistä kertaa vuonna 1923, mutta ei tullut valituksi. Vuonna 1927 hänet valittiin Trois-Rivières’n edustajaksi lakiasäätävään kokoukseen. Hän säilytti paikkansa kuolemaansa asti.

Vuonna 1933 Duplessis valittiin Québecin konservatiivipuolueen puheenjohtajaksi. Hän yhdisti yllättäen voimansa uudistusmielisemmän Action Libérale Nationale -puolueen kanssa vuonna 1935, ja hänet valittiin provinssin pääministeriksi vuoden 1936 vaaleissa sen jälkeen, kun hän oli paljastanut liberaalien keskuudessa vallitsevan korruption.

Duplessis pyrki pääministerinä rajoittamaan kommunistien, Jehovan todistajien ja ammattiliittojen jäsenten oikeuksia. Québecissä vuonna 1937 käyttöön otettu *Padlock Law* esti kommunisteja toimimasta provinssissa avoimesti. Laki kumottiin Kanadan korkeimmassa oikeudessa äänin 8–1 vuonna 1957, sillä sen katsottiin olevan sananvapauslain vastainen.

Duplessis kuoli edelleen pääministerin virassa ollessaan vierailullaan Scheffervillessä. Häntä seurasi Québecin pääministerinä Paul Sauvé, joka samoin kuoli pian. Union Nationalen uusi johtaja Antonio Barrette hävisi vuoden 1960 vaaleissa, ja liberaalit pääsivät jälleen valtaan.

Duplessis vastusti useita muissa Kanadan osavaltioissa toteutettuja sosiaalisia uudistuksia niin, että Quebecissä niitä alettiin toteuttaa vasta Duplessis’n kuoleman jälkeen niin sanotussa "hiljaisessa vallankumouksessa" (ransk. *la révolution tranquille*). Duplessis’n aikana katolisella kirkolla oli vielä suuri valta Quebecin sosiaalitoimessa. Pääministerin mukaan ovat saaneet nimensä muun muassa "Duplessis’n orpolapset" (ransk. *les orphélins de Duplessis*), noin 20 tuhatta orpoa ja avioliiton ulkopuolella syntynyttä lasta, joita kirkon edustajat hoitivat kurjissa lastenkodeissa. Monille lapsista oli tekaistu diagnoosi kehitysvammaisuudesta, jotta rahoitus olisi suurempaa.

Lähteet
-------

1. 1 2 3 4 5 6  Maurice Duplessis: Powerbroker, Politician. (Quest Library, No. 26). *umanitoba.ca*.  Arkistoitu 26.7.2020. Viitattu 25.9.2020. (englanniksi)
2. ↑  The Padlock Law *Mysteries of Canada*.  Arkistoitu 26.6.2014. Viitattu 25.9.2020. (englanniksi)
3. ↑  Trimborn, Harry: Separatismi Kanadassa.  *Helsingin Sanomat*, 25.11.1965, s. 9. Näköislehti (maksullinen).
4. ↑  Black, Conrad M.: Maurice Duplessis *The Canadian Encyclopedia*.  17.12.2020. Viitattu 12.4.2024.
5. ↑  Dupuis, Serge: Duplessis orphans *The Canadian Encyclopedia*.  22.12.2020. Viitattu 12.4.2024.

Aiheesta muualla
----------------

* Kuvia tai muita tiedostoja aiheesta **Maurice Duplessis** Wikimedia Commonsissa

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Ranska
* BnF data
* Saksa
* Israel
* Yhdysvallat
* Tšekki
* Alankomaat

 |
|  |
| Muut | 
* SNAC
* IdRef

 |

 |